Devante Smith-Pelly

Devante Malik Smith-Pelly (sündinud 14. juunil 1992 Scarborough's Ontario provintsis) on Kanada jäähokimängija, kes mängib American Hockey League'is (AHL) klubis Ontario Reign ründajana paremäärel.

Ta alustas karjääri Ontario Hockey League'i klubis Mississauga St. Michael's Majors.

2010. aastal valis Anaheim Ducks ta NHL-i draftis 42. valikuna. NHL-is debüteeris ta Ducksi meeskonnas hooajal 2011–12. NHL-is on ta mänginud veel Montreal Canadiensi (2015–2016), New Jersey Devilsi (2016–2017) ja Washington Capitalsi ridades (2017–2019). 2018. aastal võitis ta Capitalsiga Stanley karika. NHL-is on tema seni resultatiivseim hooaeg olnud 2014–15, mil ta lõi Ducksi meeskonnas viis väravat ja andis 12 väravasöötu. Smith-Pelly oli silmapaistev ka 2017–18 Stanley karika väljalangemismängudes, mil ta lõi Capitalsi meeskonnas seitse väravat.

Hooajal 2019–20 mängis ta KHL-i klubis Kunluni Red Star, saades kirja kaheksa väravat ja kolm väravasöötu.

2021. aasta märtsis sõlmis ta lepingu Ontario Reigniga. 21. märtsil 2021 mängis ta ühes ründekolmikus koos Quinton Byfieldi ja Akil Thomasiga, kes mõlemad on samuti mustanahalised. See oli esimene kord alates 1940. aastatel, kui profitasemel jäähokis moodustasid mustanahalised ühe ründekolmiku.

 Viited 

 Välislingid 
 Devante Smith-Pelly KHL.ru lehel
 Devante Smith-Pelly NHL.com lehel
 Devante Smith-Pelly hockeydb.com lehel

Kategooria:Kanada jäähokimängijad
Kategooria:Anaheim Ducksi mängijad
Kategooria:Montreal Canadiensi mängijad
Kategooria:New Jersey Devilsi mängijad
Kategooria:Washington Capitalsi mängijad
Kategooria:Kunluni Red Stari mängijad
Kategooria:Sündinud 1992